Иван Вазов
Звездна нощ

chitanka.info

Звездна нощ. Светът замрял е.

Спи великата природа

и живота сякаш спрял е

по земята и на свода.

Не, живота продължава,

тайнствений живот природен —

мъртъв ли е, щом не шава,

океан велик, безброден?

Нещо шушне тишината

с занемелите простори,

нещо мисли тъмнината

и мълчаньето говори;

сякаш диша битието:

планини, гори и сенки,

а звездите на небето

пеят сбрани на седенки.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.